Príloha č. 1

Vzorový štatút rezortných koordinačných skupín 

Článok 1
Úvodné ustanovenia

Tento štatút upravuje právomoci rezortnej koordinačnej skupiny (ďalej len „RKS“), počet a rozdelenie RKS, činnosť RKS, postavenie a pôsobnosť vedúceho RKS, členov RKS a tajomníka RKS.

Článok 2
Rezortná koordinačná skupina 

(1)	RKS predstavuje prvú úroveň koordinácie rozhodovacieho procesu v záležitostiach Európskej únie (ďalej len „EÚ“), ktorá vplýva na prípravu pozície Slovenskej republiky (ďalej len „SR“) vo všetkých etapách rozhodovacieho procesu. Jej hlavnou úlohou je odborná príprava „rámcovej pozície“, „stanoviska“, ako aj návrhov „inštrukcie“ a „mandátu“. Úlohou RKS je posúdiť návrh Európskej komisie (ďalej len „EK“) a orgánov EÚ a poukázať na dôsledky, ktoré predmetný návrh môže mať pre Slovensko. 

(2)	RKS v oblasti svojej pôsobnosti:
(a)	zabezpečuje sledovanie postupu riešenia otázok súvisiacich s členstvom SR v EÚ vo svojej pôsobnosti,
(b)	prerokováva otázky súvisiace s pripravovanými krokmi príslušného ministerstva, štátneho orgánu alebo inštitúcie (ďalej len „štátne orgány a inštitúcie“) 
(c)	zabezpečuje posudzovanie otázok, ktoré môžu mať dosah a nadväznosť pre ostatné štátne orgány a inštitúcie (vrátane tých, ktoré nie sú zastúpené v RKS),
(d)	zabezpečuje riešenie záležitostí medzirezortného charakteru, ktoré presahujú rámec pôsobnosti daného rezortu a na zasadnutia RKS prizýva odborníkov z tých štátnych orgánov a inštitúcií, do ktorých pôsobnosti spadá daná problematika, 
(e)	pracuje na základe harmonogramu činnosti EK a Rád EÚ, ktorý je priebežne aktualizovaný,
(f)	zabezpečuje prípravu a schvaľovanie „rámcovej pozície“, ktorá je smerodajná pre predstaviteľov SR v orgánoch EÚ (v pracovných skupinách EK a Rady EÚ),
(g)	zabezpečuje prípravu a schvaľovanie „stanoviska“ pre predstaviteľov príslušnej RKS v orgánoch EÚ (v pracovných skupinách EK a Rady EÚ), ktoré ich bude oprávňovať z pohľadu naplnenia slovenských záujmov predbežne uzavrieť rokovania na tejto úrovni rozhodovacieho procesu, 
(h)	zodpovedá za vypracovanie návrhu „inštrukcie“ pre zasadnutie COREPER-u a návrhu „mandátu“ pre rokovanie Rady EÚ, 
(i)	v prípade potreby konzultuje prípravu mandátu s Komisiou pre záležitosti EÚ. 

(3)	Zasadnutie RKS podľa potreby zvoláva a vedie vedúci RKS tak, aby optimálne plnila všetky svoje úlohy a funkcie.

(4)	Medzi jednotlivými zasadnutiami RKS môže vedúci RKS zvolať užšie zasadnutie k prerokovaniu čiastkových a špecifických otázok. O výsledku týchto rokovaní informuje všetkých členov RKS.

(5)	Zasadnutia RKS sú neverejné, výnimku môže udeliť vedúci RKS. Toto ustanovenie sa nevzťahuje na: 
(a)	práva člena RKS byť v nevyhnutných prípadoch sprevádzaný svojimi spolupracovníkmi, 
(b)	práva člena RKS spolupracovať v prípade potreby s vedúcimi RKS, prípadne prizvať expertov za účelom vyjadrenia ich odborného stanoviska. 

(6)	Záznam zo zasadnutia RKS, ktorého prílohou je prezenčná listina a spoločné stanoviská k prerokovaným otázkam, vypracúva a zasiela tajomník RKS členom RKS a MZV SR.

(7)	V prípade nutnosti bezodkladného prerokovania určitej záležitosti môže zasadnutie RKS nahradiť písomné stanovisko vedúceho RKS, vypracované na základe písomných stanovísk ostatných členov RKS.

(8)	Členov RKS menuje príslušný minister alebo vedúci štátneho orgánu alebo inštitúcie tak, aby v nich boli v potrebnom počte zastúpené všetky oblasti európskej agendy v gescii daného rezortu. RKS zodpovedá svojou činnosťou príslušnému ministrovi. Štátne orgány a inštitúcie môžu v prípade potreby zriadiť aj odborné pracovné skupiny, podliehajúce vo vertikálnej štruktúre riadenia RKS. 

Článok 3
Postavenie vedúceho rezortnej koordinačnej skupiny

(1) 	Vedúceho RKS vymenúva a odvoláva minister alebo predseda štátneho orgánu alebo inštitúcie, v ktorého gescii je príslušná RKS.

(2) 	Kópia dokladu o menovaní alebo odvolaní vedúceho RKS sa zasiela na vedomie ministrovi zahraničných vecí SR.

(3) 	Nový vedúci RKS musí byť menovaný (v súlade s postupom uvedeným v ods. (1)) najneskôr do jedného mesiaca od odvolania predchádzajúceho vedúceho RKS.

(4) 	Vedúci RKS ustanoví svojho zástupcu, ktorý vedie zasadnutia RKS v jeho neprítomnosti a zastupuje ho v plnom rozsahu na zasadnutiach komisie. 

Článok 4
Pôsobnosť vedúceho rezortnej koordinačnej skupiny

Vedúci RKS:

(a)	riadi a zodpovedá za činnosť príslušnej RKS,
(b)	podlieha priamo príslušnému ministrovi alebo predsedovi štátneho orgánu alebo inštitúcie v rámci štruktúry koordinácie rozhodovacieho procesu v záležitostiach EÚ,
(c)	vedie práce na príprave a vypracovávaní „rámcovej pozície“, „stanoviska“, návrhu „inštrukcie“ a návrhu „mandátu“ za príslušnú oblasť politiky EÚ za svoj rezort,
(d)	zodpovedá za včasné vypracovanie „rámcovej pozície“, „stanoviska“, návrhu „inštrukcie“ a návrhu „mandátu“,
(e)	spolupracuje pri plnení svojich úloh s vedúcimi ostatných RKS a zabezpečuje vzájomnú výmenu informácií a podkladov s vedúcimi ostatných RKS,
(f)	zabezpečuje riešenie záležitostí medzirezortného charakteru, t. j. kde je rezort činný ako gestor, zabezpečuje koordináciu s RKS vecne príslušných rezortov a ostatných štátnych orgánov a inštitúcií, 
(g)	zabezpečuje vzájomnú výmenu informácií a podkladov v rámci RKS a ministerstva alebo ústredného orgánu štátnej správy, v ktorého gescii je príslušná politika EÚ,
(h)	zabezpečuje a plní ďalšie úlohy podľa odporúčaní Komisie pre záležitosti EÚ 1, resp. Komisie pre záležitosti EÚ 2.  

Článok 5
Účasť na zasadnutí rezortnej koordinačnej skupiny 

(1) 	Členmi RKS sú :

(a)	odborní zamestnanci gestorského ministerstva alebo štátneho orgánu a inštitúcie,
(b)	odborní zamestnanci z iných ministerstiev a štátnych orgánov a inštitúcií, ak podstatné časti problematiky patriacej do oblasti pôsobnosti príslušnej RKS spadajú do pôsobnosti dvoch alebo viacerých ministerstiev alebo ústredných orgánov štátnej správy,

(2) Na zasadnutia RKS prizýva jej predseda: 
(a)	podľa potreby odborníkov v oblasti integračného procesu, hospodárskej sféry, legislatívy a ďalších oblastí,  z mimovládnych inštitúcií a organizácií, ktoré sa zásadným spôsobom podieľajú na spracovávaní problematiky spadajúcej do oblasti pôsobnosti príslušnej RKS,
(b)	 spravidla zástupcov sociálnych partnerov, priemyselných zväzov, miest a obcí. 

(3) Členov RKS vymenúva a odvoláva príslušný minister, resp. iný vedúci štátneho orgánu alebo inštitúcie. V prípade, že členmi RKS sú zamestnanci iného ministerstva alebo štátneho orgánu alebo inštitúcie, sú títo menovaní na základe návrhu svojho rezortného ministra alebo vedúceho štátneho orgánu alebo inštitúcie.  

(4) Ministerstvo zahraničných vecí SR je zastúpené v každej rezortnej koordinačnej skupine. Zástupcu MZV SR vymenúva a odvoláva na návrh ministra zahraničných vecí príslušný minister. 

(5) 	Úrad vlády SR – Sekcia pre európske záležitosti je zastúpený v každej rezortnej koordinačnej skupine. Zástupcu ÚV SR vymenúva a odvoláva na návrh podpredsedu vlády SR pre európsku integráciu príslušný minister. 

(6) 	Prípadné zmeny v zložení členov RKS sa uskutočňujú v súlade s ods. 3) tohto článku, najneskôr do jedného mesiaca po odvolaní príslušného člena RKS.

Článok 6
Pôsobnosť členov rezortnej koordinačnej skupiny

Členovia RKS:

(a)	v rámci svojej čiastkovej pôsobnosti a kompetencie, zabezpečujú včasné  vypracovanie podkladových materiálov nevyhnutných pre prípravu „rámcovej pozície“, „stanoviska“, ako aj návrhov „inštrukcie“ a „mandátu“, 
(b)	spolupracujú s vedúcim RKS pri vypracovávaní „rámcovej pozície“, „stanoviska“, ako aj návrhov „inštrukcie“ a „mandátu“, 
(c)	na základe poverenia vedúceho RKS môžu zastupovať vedúceho RKS na poradách Komisie pre záležitosti EÚ 1 a Komisie pre záležitosti EÚ 2,
(d)	svoju činnosť vzájomne koordinujú podľa pokynov vedúceho RKS,
(e)	zabezpečujú plnenie ďalších úloh podľa pokynov vedúceho RKS. 

Článok 7
Tajomník rezortnej koordinačnej skupiny

(1)	Vedúci RKS ustanoví tajomníka RKS.

(2)	Tajomník RKS zabezpečuje a koordinuje činnosť RKS po administratívnej stránke a zabezpečuje komunikáciu medzi jednotlivými ministerstvami a ostatnými štátnymi orgánmi a inštitúciami v rámci príslušnej RKS.

Článok 8
Záverečné ustanovenie 

Tento štatút nadobúda účinnosť dňom jeho schválenia vládou SR.

* * * * *